สภานิติบัญญัติแห่งชาติ รับหลักการร่างพระราชบัญญัติการจัดประชารัฐสวัสดิการเพื่อเศรษฐกิจฐานรากและสังคม พ.ศ. .... ไว้พิจารณา
สภานิติบัญญัติแห่งชาติ รับหลักการร่างพระราชบัญญัติการจัดประชารัฐสวัสดิการเพื่อเศรษฐกิจฐานรากและสังคม พ.ศ. .... ไว้พิจารณา โดยรัฐบาลยืนยันเป็นกฎหมายเพื่อประโยชน์ต่อประชาชนและมุ่งเน้นรองรับกลุ่มผู้มีรายได้น้อยที่ถือบัตรสวัสดิการแห่งรัฐ รวมถึงกลุ่มคนที่อยู่ในภาวะยากลำบากทุกประเภท



การประชุมสภานิติบัญญัติแห่งชาติ หรือ สนช. วันนี้ (13 ก.ย.) ได้พิจารณาร่างพระราชบัญญัติการจัดประชารัฐสวัสดิการเพื่อเศรษฐกิจฐานรากและสังคม พ.ศ. .... ที่คณะรัฐมนตรีเป็นผู้เสนอ โดย นายวิสุทธิ์ ศรีสุพรรณ รัฐมนตรีช่วยว่าการกระทรวงการคลัง ชี้แจงว่า เป็นการสมควรให้มีการจัดสวัสดิการให้แก่ประชาชนผู้มีรายได้น้อยเพื่อลดความเหลื่อมล้ำทางเศรษฐกิจและสังคม กระจายรายได้อย่างเป็นธรรม เพื่อยกระดับและพัฒนาคุณภาพชีวิตของประชาชนอย่างยั่งยืน โดยมีการดำเนินการร่วมกันระหว่างภาครัฐ ภาคเอกชนและประชาชน ที่จะทำให้ประชาชนผู้มีรายได้น้อยมีปัจจัยที่เพียงพอสามารถดำรงชีวิตได้อย่างมีคุณภาพ มีความเป็นอยู่ที่ดีขึ้น ซึ่งเมื่อกฎหมายมีผลบังคับใช้ก็จะทำให้เกิดประโยชน์กับประชาชน เนื่องจากการจัดประชารัฐสวัสดิการเป็นรูปแบบการให้ความช่วยเหลือประชาชนผู้มีรายได้น้อยให้เข้าถึงปัจจัยพื้นฐานที่จำเป็นต่อการดำรงชีพและการสนับสนุนผ่านหน่วยงานอื่นทั้งในภาครัฐและภาคเอกชนที่มีภารกิจเกี่ยวข้องกับการให้บริการทางสังคม อันจะเป็นการลดความเหลื่อมล้ำทางเศรษฐกิจและเกิดการกระจายรายได้ ยกระดับและพัฒนาคุณภาพชีวิตแก่ประชาชนให้เป็นไปอย่างยั่งยืน



 ด้านสมาชิก สนช. อภิปรายให้การสนับสนุนร่างกฎหมายดังกล่าว เนื่องจากเห็นว่าเป็นประโยชน์ต่อประชาชนและมุ่งเน้นรองรับกลุ่มผู้มีรายได้น้อยที่ถือบัตรสวัสดิการแห่งรัฐและกลุ่มคนที่อยู่ในภาวะยากลำบากทุกประเภท พร้อมมีข้อเสนอแนะเพิ่มเติมโดยขอให้การกำหนดอำนาจหน้าที่และองค์ประกอบของคณะกรรมการประชารัฐสวัสดิการเพื่อเศรษฐกิจฐานรากและสังคมให้ชัดเจน ซึ่งหลังการอภิปรายที่ประชุมมีมติรับหลักการวาระแรกวาระแรกด้วยคะแนน 187 เสียง ไม่เห็นด้วยไม่มี และงดออกเสียง 4  เสียง พร้อมตั้งคณะกรรมาธิการวิสามัญจำนวน 23 คน พิจารณาแปรญัตติภายใน 7 วัน มีกรอบการดำเนินงาน 30 วัน